**Referat fra interview med Else Birkbak Hilleø vedr. praktikpladsbesøg juni 2022**

Else Birkbak Hilleø er ny gennemgående faglærer på det hold af Greenkeepere/-Groundsmen, som startede på Sandmosen i august 2021.

I juni måned 2022 var Else på besøg på 12 forskellige oplæringsvirksomheder (golfbaner/-sportsanlæg) i hele landet med henblik på at opnå følgende:

1. **At møde eleverne ”på deres egen bane”**
2. **At møde ledelsen/praktikvejlederen og drøfte eventuelle spørgsmål angående uddannelsen - og se den pågældende virksomhed/bane,**
3. **At få et billede af, hvordan eleverne trives og udvikler sig i praktikken/på uddannelsen &**
4. **At styrke samarbejdet og kommunikationen mellem skolen og oplæringsvirksomhederne**

**Formen på praktikpladsbesøgene:**

Praktikpladsbesøgene var organiseret efter følgende model (varighed 1½-2 timer):

* Indledende møde med leder, elev og praktikvejleder
* En rundvisning på banen (oftest med eleven som rundviser)
* Afrunding af besøg + evt. aftaler med elev/praktikvejleder/leder

**Erfaringer fra praktikpladsbesøgene:**

* Både ledere og praktikvejledere på banerne var meget glade for at opleve, at skolen interesserer sig positivt for, hvad der foregår og hvordan eleverne har det på deres praktikpladser (positive tilkendegivelser fra alle besøg).
* Else ”reklamerede” for den kommende ”Mesterdag” på skolen og det skabte motivation for deltagelse blandt mestrene på banerne.
* Besøgene gav Else en god fornemmelse af klubbernes størrelse og af de fysiske rammer og muligheder, som de kan tilbyde eleverne i praktikperioderne.
* Else fik et godt og detaljeret billede af elevernes hverdag på de forskellige baner (hvilke opgaver de har, hvordan arbejdet fordeles og hvordan den konkrete planlægning af elevernes læringsproces foregår).
* Eleverne var meget stolte over at kunne vise deres arbejdsplads frem – og fortælle om og illustrere, hvad de laver til hverdag. Denne viden gav Else en lang række ”reference-punkter”, som hun kan tale om og ”vise tilbage til”, når eleverne er tilbage på skolen.
* Det var spændende for Else at være på rundvisning på tomandshånd med eleverne. Det opleves som et rolleskifte, hvor eleverne er værter og Else er gæst (omvendt af forholdet i skoleperioden, hvor Else er underviser og eleverne er elever..)
* Besøgene og rundvisningerne gav også en klar oplevelse af, hvordan de enkelte elever har det og trives på deres praktikpladser (relationer med vejleder og kolleger).
* Else nåede også i de fleste tilfælde at få en god fornemmelse af de oplæringsansvarlige praktikvejlederes praksis i dagligdagen. Besøgene gav også mulighed for at drøfte eventuelle spørgsmål fra mestre/oplæringsansvarlige i.f.t. udfyldelse af praktikerklæ-ring/anvendelse af den digitale logbog.
* Praktikpladsbesøgene gav mange muligheder for Else i forhold til at skabe ”broer mellem skole og praktikpladsoplevelserne”. Det ændrede både relationen til de enkelte elever OG kvaliteten af de samtaler, som Else havde med eleverne i den efterfølgende skoleperiode.
* På spørgsmålet om, hvorvidt Else havde nogle ”negative” oplevelser på praktikplads-besøgene, så kunne hun kun komme i tanke om et enkelt tilfælde, hvor en leder var noget stresset og ikke havde tid til at holde møde (det kan ramme os alle).
* Som en generel konklusion på praktikpladsbesøgene fortæller Else, at hun nok – efter et besøg - vil kunne ”spotte” en elev, som ikke trives på sin praktikplads.
* Else konkluderer, at når besøgene ligger ca. 1 år henne i uddannelsen, så er der stadigvæk tid til at rette op på eventuelle problemer med trivsel.

**”Efter-spil”:**

* I den efterfølgende skoleperiode havde Else holdet med på ekskursion til Norge. Det var en god oplevelse at være sammen med holdet i ”døgndrift” på sådan en tur. Og det blev her tydeligt for Else, at især de unge elever (< 25 år) tydeligvis havde udviklet sig og var blevet mere modne/”voksne” efter at have været i praktik. De tager deres fag langt mere alvorligt nu.
* I uge 39 (2021) afholdt Else´s kollega ”midtvejssamtaler” med hele holdet.
* Op til Jul 2021 sendte Else en mail til samtlige mestre, hvori hun skrev følgende (i kort form):
* Vi er kommet godt i gang på uddannelsen. Vi har et godt hold af elever
* De elever, som har haft brug for støtte, har fået det
* En beskrivelse af det indhold og de emner som indgår i den aktuelle skoleperiode (det peger fremad mod den næste praktikperiode og gør mestrene opmærksomme på, hvad de kan sætte i værk efterfølgende).

**Kort konklusion:**

* **Praktikpladsbesøg er meget vigtige og betydningsfulde**
* **Der skal sættes timer/dage af til dette meget centrale element i uddannelsen**
* **Det betaler sig**: Der opbygges gode relationer. Det bidrager til fastholdelse af elever. Det holder kontakten til praktikpladserne ”varm”. Det styrker samspillet mellem skole og praktikplads, og skaber derved bedre sammenhæng i uddannelsen som helhed.